Папа Геласије II (1118-1119) дао је опроштај грехова свим учесницима реконкисте. Папа Еугеније III је крсташком булом из 1148. године прогласио Шпанију територијом на којој се води крсташки рат. На Иберијском полуострву формирани су редови слични темпларима и хоспиталцима у Светој земљи. Најпознатији редови су ред калатрава (1158) и сантјаго (1175). Кастиљска краљевина тешко је поражена 1195. године. Алмохади су држали муслиманске територије уједињеним све до 1212. године када су поражени код Лас Навас де Толоса у југоисточној Шпанији. Унутрашњи сукоби у Кастиљи и погибија арагонског краља у Катарском рату довела је до привременог застоја у рату. Реконкиста је обновљена 1230. године када хришћани освајају Кордову (1236), Севиљу (1248), Мајорку, Минорку и Ибизу (1229), Валенсију (1238) и обалски појас данашње Португалије (до 1249). До смрти Фердинанда III од Кастиље муслимани су изгубили све поседе на Иберијском полуострву сем таифе Гранаде. Изолованост Гранаде спасла ју је кастиљског освајања у наредна два века. Рат за освајање Гранаде отпочели су Фердинанд Арагонски и Изабела Кастиљска 1481. године. До 1492. године Гранада је освојена. Муслиманима је гарантована слобода вероисповести, али су 1499. године приморани да напусте ислам или да се иселе.